Indiese bevolking steek China binnekort verbyIndië se vlag. (Foto: Naveed Ahmed via Unsplash) Indien die Verenigde Nasies (VN) se ramings in die kol is, gaan Indië vir China teen die middel van die jaar as die digbevolkste land ter wêreld verbysteek. Dit sal beteken dat byna een uit elke vyf mense op aarde Indies sal wees. Luidens ŉ VN-verslag sal Indië se bevolking na verwagting teen die middel van die jaar op 1,4286 miljard mense staan vergeleke met China se bevolking van 1,4257 miljard mense. Data het vroeër vanjaar getoon dat China se bevolking verlede jaar vir die eerste keer in meer as ses dekades gekrimp het. Die jongste verslag voorspel verder dat die algehele wêreldbevolking teen dieselfde datum 8,045 miljard mense sal bereik. Indië het egter geen onlangse amptelike data oor sy bevolkingsgetalle nie en die land het in 2011 laas ŉ sensusopname gedoen het. ŉ Opname sou in 2021 gedoen word, maar is deur die Covid-19-pandemie vertraag. Logistieke uitdagings en politieke onwilligheid vertraag die proses nou verder, wat dit onwaarskynlik maak dat die massiewe opname binnekort gaan gebeur. Kritici voer aan die regering vertraag die sensusopname doelbewus om data oor omstrede kwessies soos werkloosheid te verskans voordat die nasionale verkiesing volgende jaar gehou word. Volgens die Pew Research Centre het Indië se bevolking sedert 1950 met meer as een miljard mense gegroei. Die VN het in dieselfde jaar begin om bevolkingsdata te versamel.